રાજ્ય સરકારના આ નિર્ણયને એસપીજીના પ્રમુખ લાલજી પટેલ સહિત ઘણા પાટીદાર નેતાઓએ આવકાર આપ્યો છે. જ્યારે રાજ્યના નાયબ મુખ્યમંત્રી નીતિન પટેલે આ તપાસ પંચથી પોતે અજાણ હોવાનું જણાવ્યું હતું. તો ‘પાસ’ના કન્વીનર હાર્દિક પટેલે સુરતમાં રાજદ્રોહના કેસમાં કોર્ટમાં હાજર રહ્યા બાદ આ તપાસ પંચ અંગે જણાવ્યું હતું કે, સરકાર દ્વારા આ પંચની રચના આગામી 2019ની લોકસભાની ચૂંટણીને અનુલક્ષીને કરવામાં આવી છે. તે નારાજ પાટીદારોને મનાવવા માટે એક લોલીપોપ હોવાનું જણાવતા હાર્દિક પટેલે કહ્યું કે, ‘પોલીસ દમનમાં મુખ્ય સૂત્રધાર તો અમિત શાહ છે. જે વખતે ધમાલ થઈ હતી, તેમાના કેટલાક અધિકારીઓનું પ્રમોશન થયું છે અને કેટલાક દિલ્હી બેઠા છે.’